Οφθαλμική ελαστικότητα και αιματική ροή σε φυσιολογικούς και γλαυκωματικούς οφθαλμούς
Authors: Δαστιρίδου Άννα 
Published: January 2014

Σκοπός της παρούσας διατριβής είναι ο χαρακτηρισμός της σχέσης ανάμεσα στο αξονικό μήκος (ΑΜ) του οφθαλμού και το συντελεστή οφθαλμικής ελαστικότητας Κ, το οφθαλμικό εύρος παλμού (ΟΕΠ) και τη σφύζουσα οφθαλμική αιματική ροή (ΣΟΡ). Επίσης, στο δεύτερο μέρος, συγκρίνεται ο συντελεστής Κ, ο συντελεστής ευχέρειας εκροής C, το ΟΕΠ και η ΣΟΡ σε διαφορετικά επίπεδα ενδοφθάλμιας πίεσης (ΕΟΠ) μεταξύ ασθενών με γλαύκωμα ανοιχτής γωνίας (ΓΑΓ) και ομάδας ελέγχου.Ογδόντα οχτώ ασθενείς που επρόκειτο να υποβληθούν σε επέμβαση καταρράκτη συμπεριελήφθησαν στην πρώτη μελέτη. Στη δεύτερη μελέτη συμμετείχαν 21 ασθενείς με αρχόμενο ή μέτριας βαρύτητας πρωτοπαθές ή ψευδοαποφολιδωτικό ΓΑΓ και 21 ασθενείς ως ομάδα ελέγχου.Για τις μετρήσεις, χρησιμοποιήθηκε διεγχειρητικά συσκευή ελεγχόμενη από ειδικά διαμορφωμένο λογισμικό, αποτελούμενη από μικροδοσιμετρική αντλία και αισθητήρα πίεσης. Αρχικά, καθετηριάζεται ο πρόσθιος θάλαμος του οφθαλμού και η ΕΟΠ αυξάνεται από τα 15 στα 40mmHg, με βηματική έγχυση υδατικού διαλύματος. Μετά από κάθε βήμα, η ΕΟΠ καταγράφεται για διάστημα 2sec, ενώ παράλληλα καταγράφονται η αρτηριακή πίεση και ο καρδιακός ρυθμός του ασθενή. Όταν η ΕΟΠ του οφθαλμού φτάνει τα 40mmHg, η έγχυση διακόπτεται και ο αισθητήρας καταγράφει για διάστημα 4min τη φθίνουσα ΕΟΠ. Ο συντελεστής Κ υπολογίστηκε από τις καταγραφές πίεσης-όγκου σε κάθε οφθαλμό. Ο συντελεστής C υπολογίστηκε από την καμπύλη εκροής με βάση μαθηματικό μοντέλο που δημιουργήθηκε. Το ΟΕΠ και η ΣΟΡ σε σχέση με την ΕΟΠ υπολογίστηκαν με τη βοήθεια υπολογιστικών αλγορίθμων από τις καταγραφές ΕΟΠ μετά από κάθε βήμα έγχυσης.Στην πρώτη μελέτη, το διάμεσο ΑΜ ήταν 23.69 (3.53)mm. Ο Κ υπολογίστηκε ίσος με 0.0218 (0.0053)μl-1 και συσχετίζεται αρνητικά με το ΑΜ (ρ=-0.641,p=<0.001). Με την αύξηση του ΑΜ, παρατηρείται μείωση του ΟΕΠ (ρ=-0.637,p=<0.001 και ρ=-0.690,p=<0.001) και της ΣΟΡ (ρ=-0.207,p=0.053 και ρ=-0.238,p=0.028) σε χαμηλά και υψηλότερα επίπεδα ΕΟΠ αντίστοιχα. Στη δεύτερη μελέτη, δεν παρατηρήθηκαν διαφορές στην ηλικία ή το ΑΜ μεταξύ των ομάδων. Ο συντελεστής Κ ήταν 0.02200.0053μl-1 στην ομάδα με ΓΑΓ και 0.02220.0039μl-1 στην ομάδα ελέγχου (p=0.868). Ο συντελεστής C ήταν 0.0920.082μl/min/mmHg στην ομάδα με ΓΑΓ και 0.1490.085μl/min/mmHg στην ομάδα ελέγχου σε ΕΟΠ 35mmHg (p<0.001). Σε ΕΟΠ 25mmHg οι τιμές του συντελεστή C ήταν αντίστοιχα 0.1780.133μl/min/mmHg και 0.2920.166μl/min/mmHg (p<0.001). Δεν παρατηρήθηκαν διαφορές στο ΟΕΠ ή τη ΣΟΡ μεταξύ των ομάδων σε διαφορετικά επίπεδα ΕΟΠ (p>0.05).Από τα αποτελέσματα της πρώτης μελέτης, διαφαίνεται ότι ο οφθαλμικός όγκος επηρεάζει το συντελεστή Κ. Μειωμένες τιμές ΣΟΡ και ΟΕΠ παρατηρούνται σε οφθαλμούς με υψηλή μυωπία, κυρίως σε αυξημένα επίπεδα ΕΟΠ, γεγονός που μπορεί να έχει επιπτώσεις στην παθοφυσιολογία της μυωπίας. Επίσης, οι ασθενείς με ΓΑΓ εμφανίζουν μειωμένες τιμές C. Παράλληλα, δεν παρατηρούνται διαφορές στο συντελεστή Κ, το ΟΕΠ και τη ΣΟΡ σε ασθενείς με ΓΑΓ υπό αγωγή και ομάδα ελέγχου. Συμπερασματικά, δεν προκύπτει ένδειξη παρουσίας διαφοράς στις εμβιομηχανικές ιδιότητες του βολβού ή τη χοριοειδική αιματική ροή στο ΓΑΓ.